
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е  
№  РС-149-21-039

Днес, 28.04.2021 година, в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Зам. председател : Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-033 от 01.03.2021г. на Комисията за противодействие на корупцията и за отнемане на незаконно придобитото имущество по сигнал с рег. № ЦУ01/С-149/17.02.2021 г. 
Сигналът е против Георги Георгиев – общински съветник при Общински съвет К.
Сигналът съдържа твърдения, че Георги Георгиев е управител на търговско дружество „********“ ЕООД, заедно и поотделно със своята сестра и едноличен собственик на капитала М. М. Твърди се, че дружеството има търговски взаимоотношения за доставка на бензин и дизел с „ВиК К.“ ЕООД, чийто едноличен собственик на капитала е Община К., както и със СОУ „**********“, чието финансиране се осъществява изцяло от общинския бюджет. Твърди се още, че „********.“ ЕООД има сключен договор за доставка на гориво и с ЕТ „********“ – сметосъбиращата и сметоизвозваща фирма на Община К., а Георги Георгиев е участвал в избора на фирмата изпълнител за сметосъбиране и сметоизвозване. Към сигнала са приложени справки от електронната страница на Общински съвет – К. и от Търговски регистър и регистър на юридическите лица с нестопанска цел.
С оглед твърденията в сигнала, от председателя на ПК за противодействие на корупцията и за отнемане на незаконно придобитото имущество (ПКПКОНПИ) при Общински съвет К. са изискани и представени с писмо вх. № ЦУ01/5480/18.03.2021 г. на КПКОНПИ доказателства за служебно качество на Георги Георгиев и решения на Общински съвет – К., касаещи доставка на гориво от търговско дружество „********.“ ЕООД за нуждите на „ВиК К.“ ЕООД и СОУ „********“ за периода от 2018 г. до настоящия момент, както и относно избор на сметосъбираща и сметоизвозваща фирма. От управителя на ЕТ „********“ са изискани и представени с писмо вх. №  ЦУ01/5680/22.03.2021 г. на КПКОНПИ заверено копие от доказателства за наличие на договорни отношения с  „********.“ ЕООД, относно доставка на гориво. С писмо вх. № ЦУ01-7256/12.04.2021 г. на КПКОНПИ са получени от кмета на Община К. - Договор  за доставка на гориво, между СОУ „********“  и „********.“ ЕООД, Договор № Д-240/25.11.2019 г., сключен между Община К. и ЕТ „********“, както и Протокол № 3 от 04.11.2019 г. на комисия, назначена със Заповед № 1500/21.10.2019 г. на кмета на Община К.. Служебно са извършени справка в Регистър НБД „Население“, Агенция за обществени поръчки (АОП) и Търговски регистър и регистър на юридическите лица с нестопанска цел.

След като обсъди събраните в хода на административното производство доказателства, Комисията установи следното от фактическа страна:
Сигналът е подаден от лице, с посочени три имена, адрес и е подписан.
Георги Георгиев е положил клетва като общински съветник на 05.11.2019 г., видно от клетвен лист.
От справки в Търговски регистър, се установи, че „********.“ ЕООД с ЕИК: ********** е с едноличен собственик на капитала – М.  М. и управители М. М. и Георги Георгиев, с начин на представляване – заедно и поотделно. „ВиК – К.“ ЕООД с ЕИК: ********** е с едноличен собственик на капитала Община К. и управител Й. Л. СОУ „********“ – гр. К., с код по БУЛСТАТ: 000012789, с директор Б. И. е с форма на собственост – 100% общинска и източници на финансиране - местен бюджет 100%.
С писмо с вх. № ЦУ01/5480/18.03.2021 г. на КПКОНПИ, председателят на ПКПКОНПИ при Общински съвет К. удостоверява, че няма решения на Общински съвет К. за доставка на гориво от търговско дружество „********.“ ЕООД за нуждите на „ВиК К.“ ЕООД и СОУ „********“ за периода от м.февруари 2018 г. до настоящия момент /16.03.2021 г. – датата на пощенското клеймо върху плика, с който е получено писмото/, както и че няма решения, касаещи избора на ЕТ „********“ за сметосъбираща и сметоизвозваща фирма на Община К.
Видно от Протокол №3 от 04.11.2019 г. за дейността на комисия, назначена със Заповед № 1500/21.10.2019 г. от кмета на Община К. за провеждане на публично състезание за възлагане на обществена поръчка с предмет: „Зимно поддържане, снегопочистване и опесъчаване на общинска пътна мрежа през оперативен сезон  2019/2020 г. на територията на Община К.“, комисията е класирала на първо място ЕТ „********“. Видно от протокола в състава на комисията не участва Георги Георгиев. На основание чл.112 от Закона за обществените поръчки, във връзка с чл.280-292 от Закона за задълженията и договорите и Протокол от 04.11.2019 г. от дейността на комисията, е сключен Договор за възлагане на обществена поръчка с изх. № Д-240/25.11.2019 г., между  Община К., представлявана от кмета на общината Н. Г., и ЕТ „********“, представлявано от И. Т.
С писмо с вх. № ЦУ01/5680/22.03.2021 г. на КПКОНПИ, управителят на ЕТ „********“ удостоверява, че между едноличния търговец и „********.“ ЕООД не са налице обвързващи търговски взаимоотношения относно доставка на гориво и не съществува сключен писмен договор в тази връзка.
Видно от писмо с вх. № ЦУ01/7256/12.04.2021 г. на КПКОНПИ, получено от П. П. – за кмет на Община К., за периода от м. февруари до настоящия момент /08.04.2021 г. – датата на изходиране на писмото/, „В и К“ ЕООД, гр.К. не е сключвало договори за доставка на горива с „********.“ ЕООД, а  СУ „Св. ********“, гр. К., представлявано от Б. И. – директор, има един сключен договор № Д-91/21.12.2020 г. за покупко-продажба на гориво със срок до 31.12.2020 г., с „********.“ ЕООД, представлявано от Георги Георгиев – управител.  
От справка в Регистър НБД „Население“ се установи, че Георги Георгиев е брат на М. М.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Като общински съветник в Общински съвет - К., Георги Георгиев е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Георги Георгиев и М. М. като брат и сестра, са свързани лица по смисъла на §1, т. 15, б. „а“ от ДР на ЗПКОНПИ. Обстоятелството, че Георги Георгиев е управител на „********.“ ЕООД, обуславя икономически зависимости помежду им и свързаност по смисъла на §1, т. 15, б. „б“ от ДР на ЗПКОНПИ.
От значение за установяване или неустановяване на конфликт на интереси е конкретно поведение на лицето, заемащо висша публична длъжност, при изпълнение на правомощията му по служба, както и дали това поведение е в частен интерес - негов или на свързано с него лице.
От представените по преписката доказателства, а именно: писмо с вх. № ЦУ01/5480/18.03.2021 г. на КПКОНПИ, се установява, че няма решения на Общински съвет К. за доставка на гориво от търговско дружество „********.“ ЕООД за нуждите на „ВиК К.“ ЕООД и СОУ „********“ за периода от м.февруари 2018 г. до 16.03.2021 г., от което следва изводът, че за посочения период Георги Георгиев, в качеството си на общински съветник при Общински съвет  К. не е упражнил правомощия по служба в свой частен или  в интерес на свързаното с него лице „********.“ ЕООД с едноличен собственик на капитала сестра му – М. М. във връзка с доставка на гориво за нуждите на „ВиК К.“ ЕООД и СОУ „********“.
Видно от писмо с вх. № ЦУ01/7256/12.04.2021 г. на КПКОНПИ от П. П. – за кмет на Община К., за периода от м. февруари до 08.04.2021 г. „В и К“ ЕООД, гр.К. не е сключвало договори за доставка на горива с „********.“ ЕООД.  СУ „Св. ********“, гр.К. има един сключен договор с предмет покупко-продажба на гориво със срок до 31.12.2020 г.- Договор № Д-91/21.12.2020 г., сключен между училището, представлявано от Б. И. – директор, и „********.“ ЕООД, представлявано от Георги Георгиев – управител. Договорът е сключен между частноправни субекти и Георги Георгиев го е подписал в качеството му на управител на търговско дружество, а не в качеството му на общински съветник.
По отношение на избора ЕТ „********“ за сметосъбиращата и сметоизвозваща фирма на Община К., от писмо с вх. № ЦУ01/5480/18.03.2021 г. на КПКОНПИ се установява, че няма решения на Общински съвет К. в тази насока, от което следва изводът, че Георги Георгиев, в качеството си на общински съветник, не е упражнил правомощия във връзка с избора на ЕТ „********“ за сметосъбираща и сметоизвозваща фирма на Община К. Видно от събраните по преписката доказателства от Община К. е проведено публично състезание за възлагане на обществена поръчка с предмет: „Зимно поддържане, снегопочистване и опесъчаване на общинска пътна мрежа през оперативен сезон  2019/2020 г. на територията на Община К. Освен това, видно от писмо с вх. № ЦУ01/5680/22.03.2021 г. на КПКОНПИ, между  ЕТ „********“ и свързаното с Георгиев търговско дружество - „********.“ ЕООД, не са налице обвързващи търговски взаимоотношения.
От изложеното по-горе следва, че е налице само една от предпоставките за „конфликт на интереси“ по отношение на Георги Георгиев в качеството му на общински съветник при Общински съвет – К., а именно: лице, заемащо висша публична длъжност. Не са налице обаче другите две предпоставки – упражнени правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ, 
		
РЕШИ:

НЕ УСТАНОВЯВА конфликт на интереси по отношение на Георги Георгиев с ЕГН **********, общински съветник при Общински съвет - К. и в това му качество лице, заемащо висша публична длъжност по смисъла на чл. 6, ал. 1, т. 32, поради липса на упражнени правомощия по служба във връзка с доставка на гориво от „********.“ ЕООД за нуждите на „ВиК К.“ ЕООД и СУ „********“ за периода от м.февруари 2018 г. до 16.03.2021 г., както и във връзка с провеждане на публично състезание за възлагане на обществена поръчка с предмет: „Зимно поддържане, снегопочистване и опесъчаване на общинска пътна мрежа през оперативен сезон  2019/2020 г. на територията на Община К.“ и сключване на Договор за възлагане на обществена поръчка с изх. № ***/25.11.2019 г., между  Община К. и ЕТ „********“.
Препис от решението да се изпрати на Окръжна прокуратура Б., с оглед преценка за реализиране на правомощията й по чл. 76, ал. 2 от ЗПКОНПИ.
	Препис от решението да се изпрати на Георги Георгиев, общински съветник при Общински съвет - К., на основание чл. 75, т. 1 от ЗПКОНПИ.


	
КОМИСИЯ:

	ПРЕДСЕДАТЕЛ:……………...П………………/ СОТИР ЦАЦАРОВ /

	ЗАМ. ПРЕДСЕДАТЕЛ:………П………………./АНТОН СЛАВЧЕВ/

ЧЛЕН:…………………………..П…………...../АНТОАНЕТА ЦОНКОВА/

ЧЛЕН:…………………...………П…....……..…/ПЛАМЕН ЙОЦОВ/

ЧЛЕН:…………………...………П…....………/СИЛВИЯ КЪДРЕВА/

